“เฟด” คงอัตราดอกเบี้ย 1.50-1.75% ตามคาด! พร้อมส่งสัญญาณปรับขึ้นรอบใหม่
“เฟด” คงอัตราดอกเบี้ย 1.50-1.75% ตามคาด! พร้อมส่งสัญญาณปรับขึ้นรอบใหม่มิ.ย.นี้
3 พ.ค. 2561

ผู้สื่อข่าวรายงานว่า คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ให้คงอัตราดอกเบี้ยระยะสั้น ที่ระดับ 1.50-1.75% ในการประชุมวันนี้ ตามที่ตลาดการเงินคาดการณ์ไว้ โดยแถลงการณ์หลังการประชุมระบุว่า เฟดจะยังคงดำเนินนโยบายผ่อนคลายทางการเงินต่อไป และจะปรับขึ้นอัตราดอกเบี้ยอย่างค่อยเป็นค่อยไป
ทั้งนี้ เฟดส่งสัญญาณปรับขึ้นอัตราดอกเบี้ยในการประชุมเดือนมิ.ย. โดยได้ระบุว่าอัตราเงินเฟ้อกำลังเข้าใกล้ระดับ 2% ซึ่งเป็นเป้าหมายของเฟด และการปรับตัวของเศรษฐกิจได้สนับสนุนให้เฟดปรับขึ้นอัตราดอกเบี้ยต่อไป นอกจากนี้ กิจกรรมทางเศรษฐกิจได้ปรับตัวขึ้นปานกลาง ขณะที่การจ้างงานมีความแข็งแกร่ง และอัตราการว่างงานอยู่ในระดับต่ำ ส่วนการลงทุนทางธุรกิจมีการขยายตัวอย่างมาก และความเสี่ยงยังคงมีความสมดุล
อย่างไรก็ตาม เฟดได้ปรับขึ้นอัตราดอกเบี้ยในการประชุมครั้งล่าสุดในวันที่ 20-21 มี.ค. ซึ่งเป็นการปรับขึ้นอัตราดอกเบี้ยเป็นครั้งแรกในปีนี้ และเป็นครั้งที่ 6 นับตั้งแต่เฟดเริ่มวงจรปรับขึ้นอัตราดอกเบี้ยในเดือนธ.ค.2558